江漢
作者：劉攽
朝代：宋

paragraphs: 江漢繄常武，苗民傒舞階。
百蠻時暴桀，終古事威懷。
壤穴深潛蟻，山林盛鬥豺。
墮鳶愁瘴霧，吹蠱厭昏霾。
淫毒皆沙蜮，跳梁自井蛙。
幾成分服嶺，垂欲罷朱崖。
元帥全軍出，天王太室齋。
鑿門資感奮，負羽必誰差。
壯氣隨霆擊，先聲甚雨偕。
遊魂蚩爾輩，賈勇洎吾儕。
略野窮飛鳥，圍城盡析骸。
饑啼兒宛轉，怨哭鬼歐哇。
破竹餘銛刃，焚原只亂稭。
鯨掀才足膾，狸搰可須埋。
王略過銅柱，天威暢藁街。
斗牛光更潤，溟海靜無涯。
賈舶盈珠琲，宮娥賤玳釵。
拜侯金篆斗，犒士酒如淮。
神武千齡協，歡娛萬國諧。
告成方歷吉，名嶽望禋柴。